En nom de nostre seigneur amen. Je, Jehan de Maroilles, clerc jure de la court de hault et excellent prince monseigneur le duc de Bourgongne et coadiuteur de Andre de Faanay, notaire de Diion, faiz sauoir a touz, que l’an mil troiscens quatrevins et deux, le vinttime jour du mois de may, en la presence de Jehan de Martigney et de Symonnet Bergier, clers demeurants a Diion, tesmoins a ce appellez et especialment requis, je vis, tins et leu de mot a mot le testament de feu Jehan d’Aiserey, cousturier jadiz demeurant a Diion, le quel testament estoit sain et entier seelle du seel de la court de mon dit signeur le duc, si comme il apparoit de prime face. Du quel testament entre les autres choses, estoit contenue vne clause dont la teneur s’ensuit de mot a mot en ceste forme: Item do et lego perpetuo, conuentui ecclesie beati Stephani de Diuione, vnam domum cum pertinenciis eiusdem, sitam in villa de Tardo, iuxta domum heredum dicti Augeuret hinc, et domum heredum dominici Poncier loci inde pro duobus anniuersariis, in eadem ecclesia per ipsos celebrandis, quolibet anno, perpetuis temporibus, pro remedio anime mee et predecessorum ac successorum meorum. En tesmoing de la quelle vision, je Jehan de Maroiltes, jure et coadiuteur dessus nomme a la requeste des religieux de Saint-Estienne de Diion, ay requis et obtenu le seel de la court de mon dit signeur le duc estre mis a ce present; transcript, fait et donne l’an, le jour et presens les tesmoings dessus diz. — J. de Maroilles.